CELEX: 32017D0976
Language: el
Date: 2017-06-07 00:00:00
Title: Εκτελεστική απόφαση (ΕΕ) 2017/976 της Επιτροπής, της 7ης Ιουνίου 2017, που αφορά την έγκριση της απόφασης παρέκκλισης σύμφωνα με το άρθρο 9 της οδηγίας 96/67/ΕΚ του Συμβουλίου σχετικά με την παροχή ορισμένων υπηρεσιών εδάφους στον αερολιμένα του Τάλιν (AS Tallinna Lennujaam) [κοινοποιηθείσα υπό τον αριθμό C(2017) 3798]

9.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 146/150
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/976 ΤΗΣ ΕΠΙΤΡΟΠΉΣ
   της 7ης Ιουνίου 2017
   που αφορά την έγκριση της απόφασης παρέκκλισης σύμφωνα με το άρθρο 9 της οδηγίας 96/67/ΕΚ του Συμβουλίου σχετικά με την παροχή ορισμένων υπηρεσιών εδάφους στον αερολιμένα του Τάλιν (AS Tallinna Lennujaam)
   
      
         [κοινοποιηθείσα υπό τον αριθμό C(2017) 3798]
      
   
   (Το κείμενο στην εσθονική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 96/67/ΕΚ του Συμβουλίου, της 15ης Οκτωβρίου 1996, σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας (1), και ιδίως το άρθρο 9 παράγραφος 5,
   Εκτιμώντας τα ακόλουθα:
   1.   Η ΚΟΙΝΟΠΟΙΗΘΕΙΣΑ ΑΠΟΦΑΣΗ ΠΑΡΕΚΚΛΙΣΗΣ ΑΠΟ ΤΗΝ ΚΥΒΕΡΝΗΣΗ ΤΗΣ ΔΗΜΟΚΡΑΤΙΑΣ ΤΗΣ ΕΣΘΟΝΙΑΣ
   
   
               (1)
            
            
               Με το από 14 Φεβρουαρίου 2017 μήνυμα ηλεκτρονικού ταχυδρομείου και επιστολή την οποία έλαβε η Επιτροπή στις 7 Μαρτίου 2017 οι εσθονικές αρχές κοινοποίησαν, σύμφωνα με το άρθρο 9 παράγραφος 3 της οδηγίας 96/67/ΕΚ (εφεξής: «η οδηγία»), την απόφαση παρέκκλισης που έλαβε η κυβέρνηση της Δημοκρατίας της Εσθονίας βάσει του άρθρου 9 παράγραφος 1 στοιχείο β) της οδηγίας, για τον αερολιμένα του Τάλιν.
            
         
               (2)
            
            
               Η παρέκκλιση συνίσταται στην παραχώρηση στον φορέα διαχείρισης του αερολιμένα (Tallinn Airport Ltd), μέσω της κατά 100 % θυγατρικής του Tallinn Airport GH Ltd ως μόνης οντότητας, του δικαιώματος παροχής σε τρίτους στον αερολιμένα του Τάλιν των ακόλουθων υπηρεσιών που αναφέρονται στα σημεία 3 και 5 του παραρτήματος της οδηγίας: διακίνηση αποσκευών και υπηρεσίες στον διάδρομο. Βάσει του άρθρου 9 παράγραφος 1 στοιχείο β) της οδηγίας, η παρέκκλιση χορηγείται για αρχική περίοδο δύο ετών, από τις 15 Μαΐου 2017 και έως τις 14 Μαΐου 2019. Επιπλέον, οι εσθονικές αρχές αποφάσισαν, με βάση τον χρόνο που προβλέπεται για να αρθούν οι περιορισμοί χώρου ώστε να καταστεί δυνατό το περαιτέρω άνοιγμα της αγοράς, να παρατείνουν την εν λόγω περίοδο για επιπλέον δύο έτη, από τις 15 Μαΐου 2019 έως τις 14 Μαΐου 2021, βάσει του άρθρου 9 παράγραφος 6 της οδηγίας.
            
         
               (3)
            
            
               Σύμφωνα με το άρθρο 9 παράγραφος 5 της οδηγίας, η Επιτροπή προέβη σε διαβούλευση με την εσθονική κυβέρνηση σχετικά με το οικείο σχέδιο αξιολόγησης.
            
         2.   Η ΤΡΕΧΟΥΣΑ ΚΑΤΑΣΤΑΣΗ ΣΤΟΝ ΑΕΡΟΛΙΜΕΝΑ ΤΟΥ ΤΑΛΙΝ
   
   
               (4)
            
            
               Έπειτα από πρόσφατη αύξηση της ετήσιας κίνησης πέραν του κατώτατου ορίου των 2 εκατ. επιβατών που προβλέπεται στο άρθρο 1 παράγραφος 2 της οδηγίας, ο αερολιμένας του Τάλιν εμπίπτει στο πεδίο εφαρμογής της οδηγίας και στις εξ αυτής υποχρεώσεις που σχετίζονται με το άνοιγμα της αγοράς επίγειας εξυπηρέτησης.
            
         
               (5)
            
            
               Όσον αφορά τη διακίνηση αποσκευών, ο αερολιμένας του Τάλιν διαθέτει επί του παρόντος έναν τερματικό σταθμό επιβατών και μία μονάδα διαλογής για τις επιτόπου ελεγχόμενες αποσκευές και όλες τις μεταφορτωνόμενες αποσκευές, η οποία βρίσκεται στο υπόγειο του κεντρικού μέρους του τερματικού σταθμού.
            
         
               (6)
            
            
               Επί του παρόντος, μολονότι η συνολική πρόσβαση στην αγορά επίγειας εξυπηρέτησης έχει ελευθερωθεί πλήρως, ο αερολιμένας είναι ο μόνος πάροχος υπηρεσιών διακίνησης αποσκευών και υπηρεσιών στον διάδρομο μέσω της θυγατρικής του λόγω περιορισμών χώρου.
            
         
               (7)
            
            
               Σήμερα ο αερολιμένας του Τάλιν βρίσκεται στη διαδικασία ανάπτυξης. Ο προγραμματισμός αυτής της διαδικασίας είχε γίνει το 2010 και αρχικά δεν υπήρχε πρόβλεψη για το άνοιγμα της αγοράς επίγειας εξυπηρέτησης. Ωστόσο, επειδή ο αερολιμένας υπερέβη το κατώτατο όριο των 2 εκατ. επιβατών, ενεργοποιήθηκε η δυνατότητα εφαρμογής της οδηγίας και τα σχέδια κατασκευής αναθεωρήθηκαν αναλόγως ώστε να διατεθούν επενδύσεις ειδικά για το άνοιγμα της αγοράς επίγειας εξυπηρέτησης. Έχουν τεθεί σε εφαρμογή επενδυτικά σχέδια στον αερολιμένα τόσο για τα αρχικά σχέδια κατασκευής, τα οποία θα εξακολουθήσουν να υλοποιούνται σύμφωνα με το πρόγραμμα, όσο και για εκείνα που έχουν σχεδιαστεί ειδικά για το άνοιγμα της αγοράς επίγειας εξυπηρέτησης για τα επόμενα χρόνια, ενώ παράλληλα θα περιοριστούν στο ελάχιστο οι δυσχέρειες για τους επιβάτες κατά τη διάρκεια των εργασιών κατασκευής με εξασφάλιση της συνέχειας των δραστηριοτήτων, η οποία θα είναι απαραίτητη ενόψει της προβλεπόμενης αύξησης του αριθμού επιβατών, ιδίως κατά την προσεχή εσθονική προεδρία της ΕΕ από την 1η Ιουλίου έως τις 31 Δεκεμβρίου 2017.
            
         
               (8)
            
            
               Στον αερολιμένα του Τάλιν βρίσκονται σε εξέλιξη ή πρόκειται να ξεκινήσουν τα ακόλουθα μείζονα επενδυτικά σχέδια ανάπτυξης υποδομών:
               
                           —
                        
                        
                           σχέδιο ανάπτυξης του ελεγχόμενου χώρου του αερολιμένα κατά την περίοδο 2016-2020,
                        
                     
                           —
                        
                        
                           επέκταση της νότιας προβλήτας του τερματικού σταθμού επιβατών κατά την περίοδο 2016-2019,
                        
                     
                           —
                        
                        
                           κατασκευή του χώρου στάθμευσης (μέρος του σχεδίου για τον τερματικό σταθμό επιβατών) το 2017,
                        
                     
                           —
                        
                        
                           επενδύσεις για το άνοιγμα της αγοράς επίγειας εξυπηρέτησης κατά την περίοδο 2019-2021.
                        
                     
         3.   ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ
   
   
               (9)
            
            
               Σύμφωνα με το άρθρο 9 παράγραφος 3 της οδηγίας, η Επιτροπή δημοσίευσε στην Επίσημη Εφημερίδα της Ευρωπαϊκής Ένωσης της 29ης Μαρτίου 2017 (2) περίληψη της απόφασης παρέκκλισης που κοινοποίησαν οι εσθονικές αρχές και κάλεσε τα ενδιαφερόμενα μέρη να υποβάλουν τις παρατηρήσεις τους.
            
         
               (10)
            
            
               Η Επιτροπή έλαβε παρατηρήσεις από ένωση αερομεταφορέων με τις οποίες υποστηριζόταν —ενάντια στα επιχειρήματα της εσθονικής κυβέρνησης— ότι δεν υπάρχει περιορισμός χώρου στις υφιστάμενες υποδομές που να παρακωλύει την εξεύρεση λύσης από την Tallinn Airport Ltd ώστε να γίνει δεκτός τουλάχιστον ένας επιπλέον πάροχος υπηρεσιών. Η ένωση αερομεταφορέων ισχυρίζεται ότι κατά το παρελθόν αρκετές εταιρείες παρείχαν επίγεια εξυπηρέτηση στον αερολιμένα του Τάλιν για μεγάλη χρονική περίοδο.
            
         4.   ΑΞΙΟΛΟΓΗΣΗ ΤΗΣ ΑΠΑΛΛΑΓΗΣ ΒΑΣΕΙ ΤΩΝ ΔΙΑΤΑΞΕΩΝ ΤΗΣ ΟΔΗΓΙΑΣ
   
   
               (11)
            
            
               Η απόφαση παρέκκλισης των εσθονικών αρχών βασίστηκε στο άρθρο 9 παράγραφος 1 στοιχείο β) της οδηγίας, το οποίο επιτρέπει ρητά στα κράτη μέλη, σε περίπτωση συγκεκριμένων περιορισμών χώρου ή χωρητικότητας, να αναθέσουν αποκλειστικά σε έναν και μόνο πάροχο μία ή περισσότερες από τις κατηγορίες επίγειας εξυπηρέτησης που αναφέρονται στο άρθρο 6 παράγραφος 2 (3). Στην προκειμένη περίπτωση, σύμφωνα με το άρθρο 9 παράγραφος 2, οι εσθονικές αρχές διευκρίνισαν τις κατηγορίες που αφορά η απόφαση παρέκκλισης. Οι εν λόγω κατηγορίες είναι η διακίνηση αποσκευών και οι υπηρεσίες στον διάδρομο που αναφέρονται στα σημεία 3 και 5 του παραρτήματος της οδηγίας, ενώ δεν περιορίζεται η πρόσβαση στην αγορά για όλες τις άλλες κατηγορίες επίγειας εξυπηρέτησης στον αερολιμένα του Τάλιν.
            
         
               (12)
            
            
               Η παρέκκλιση χορηγείται από τη Δημοκρατία της Εσθονίας κυρίως για τον ακόλουθο λόγο: οι υφιστάμενοι περιορισμοί όσον αφορά τον διαθέσιμο χώρο και τη χωρητικότητα στον αερολιμένα του Τάλιν δεν επιτρέπουν την είσοδο πρόσθετων παρόχων επίγειας εξυπηρέτησης για τις κατηγορίες υπηρεσιών που αναφέρονται ανωτέρω (εκτός της μεταφοράς, της φόρτωσης και της εκφόρτωσης τροφίμων και ποτών στο αεροσκάφος) κατά τη διάρκεια των εργασιών κατασκευής, οι οποίες θα καταστήσουν πλήρως εφικτό το άνοιγμα της αγοράς για υπηρεσίες στον διάδρομο και για διακίνηση αποσκευών. Ειδικότερα:
               
                           —
                        
                        
                           Λόγω της θέσης και του μεγέθους της υφιστάμενης μονάδας διαλογής αποσκευών δεν είναι δυνατόν να διατεθεί χώρος για πρόσθετους παρόχους υπηρεσιών διακίνησης αποσκευών. Συγκεκριμένα, ο επιχειρησιακός χώρος είναι περιορισμένος και στενός και οι ελιγμοί των οχημάτων μεταφοράς αποσκευών γίνονται με δυσκολία για τον σημερινό πάροχο υπηρεσιών, ιδίως κατά τη διάρκεια των περιόδων αιχμής. Η θέση της υφιστάμενης μονάδας δεν είναι δυνατόν να επεκταθεί σε άλλους χώρους και, ως εκ τούτου, το άνοιγμα της αγοράς σε δεύτερη επιχείρηση υπηρεσιών διακίνησης αποσκευών προϋποθέτει σημαντικές εργασίες για την κατασκευή νέων μονάδων σε εξωτερικό χώρο.
                        
                     
                           —
                        
                        
                           Δεν υπάρχει διαθέσιμος χώρος κοντά στη θέση στάθμευσης αεροσκαφών, με συνέπεια να είναι αδύνατη η στάθμευση πρόσθετου εξοπλισμού από δεύτερη επιχείρηση υπηρεσιών στον διάδρομο. Οι τρέχουσες θέσεις στάθμευσης που προορίζονται για μηχανήματα επίγειας εξυπηρέτησης και αμαξίδια αποσκευών στους χώρους στάθμευσης αεροσκαφών και κάτω από τη στοά του τερματικού σταθμού επιβατών χρησιμοποιούνται ήδη στον μέγιστο δυνατό βαθμό. Η διαχείριση των υφιστάμενων περιορισμών χώρου αποτελεί σημαντικό πρόβλημα για τον σημερινό πάροχο υπηρεσιών, ιδίως π.χ. κατά τη χειμερινή περίοδο όταν σταθμεύουν και τα εκχιονιστικά και υπηρεσιακά απορριμματοφόρα οχήματα μέσα στον περιορισμένο χώρο στάθμευσης. Επιπλέον, δεν υπάρχουν ειδικά υπόστεγα ή ειδικοί χώροι στάθμευσης για τη στάθμευση του εξοπλισμού. Επειδή δεν υπάρχει φυσικός χώρος για την αύξηση της χωρητικότητας στάθμευσης κοντά στον τερματικό σταθμό επιβατών, δεν είναι επί του παρόντος δυνατό να γίνει δεκτός δεύτερος φορέας επίγειας εξυπηρέτησης, και απαιτούνται σημαντικές εργασίες για την κατασκευή νέων μονάδων.
                        
                     
         
               (13)
            
            
               Πρώτον, η Επιτροπή θεωρεί ότι ο χώρος αποσκευών είναι περιορισμένος, με 72 μέτρα μήκος, 13 μέτρα πλάτος και 1,9 μέτρα ύψος, διαστάσεις ανεπαρκείς για να γίνει δεκτός δεύτερος πάροχος υπηρεσιών διακίνησης αποσκευών. Δεύτερον, με βάση το άρθρο 9 παράγραφος 1 της οδηγίας, όπου γίνεται λόγος για περιορισμούς χώρου ή χωρητικότητας ιδίως σε συνάρτηση με τη συμφόρηση και τη χρησιμοποίηση του χώρου, η Επιτροπή επισημαίνει ότι οι πτυχές αυτές στο αεροδρόμιο του Τάλιν χαρακτηρίζονται από τρεις σύντομες περιόδους αιχμής, κατά τη διάρκεια των οποίων πολλές μονάδες εξοπλισμού πρέπει να τίθενται σε λειτουργία σε περιορισμένο χρονικό διάστημα εντός των υφιστάμενων περιορισμών χώρου. Τρίτον, οι περιορισμοί χώρου δεν είναι δυνατό να επιλυθούν γρήγορα και απλά με την επέκταση του υφιστάμενου χώρου της εγκατάστασης, λόγω της μη διαθεσιμότητας του χώρου γύρω από τον οποίο έχει κατασκευαστεί. Τέλος, προς το παρόν δεν επαρκεί ο διαθέσιμος χώρος για την αποθήκευση του εξοπλισμού ή για την τοποθέτηση προσωπικού επιπλέον παρόχου υπηρεσιών διακίνησης αποσκευών.
            
         
               (14)
            
            
               Όσον αφορά τις υπηρεσίες στον διάδρομο, η Επιτροπή επισημαίνει επίσης ότι, πρώτον, δεν υπάρχει διαθέσιμος χώρος κοντά στη θέση στάθμευσης αεροσκαφών, με συνέπεια να είναι αδύνατη η στάθμευση πρόσθετου εξοπλισμού από δεύτερη επιχείρηση υπηρεσιών στον διάδρομο. Δεύτερον, οι τρέχουσες θέσεις στάθμευσης που προορίζονται για μηχανήματα επίγειας εξυπηρέτησης και αμαξίδια αποσκευών στους χώρους στάθμευσης αεροσκαφών και κάτω από τη στοά του τερματικού σταθμού επιβατών χρησιμοποιούνται ήδη στον μέγιστο δυνατό βαθμό. Τρίτον, στον αερολιμένα του Τάλιν η διαχείριση των υφιστάμενων περιορισμών χώρου αποτελεί σημαντικό πρόβλημα για τον σημερινό πάροχο υπηρεσιών, ιδίως κατά τη χειμερινή περίοδο όταν σταθμεύουν και τα εκχιονιστικά και υπηρεσιακά απορριμματοφόρα οχήματα μέσα στον περιορισμένο χώρο στάθμευσης. Τέταρτον, δεν υπάρχουν ειδικά υπόστεγα ή ειδικοί χώροι στάθμευσης για τη στάθμευση του εξοπλισμού. Τέλος, επειδή δεν υπάρχει φυσικός χώρος για την αύξηση της χωρητικότητας στάθμευσης κοντά στον τερματικό σταθμό επιβατών, δεν είναι επί του παρόντος δυνατό να γίνει δεκτός δεύτερος φορέας επίγειας εξυπηρέτησης, και απαιτούνται σημαντικές εργασίες για την κατασκευή νέων μονάδων.
            
         
               (15)
            
            
               Όσον αφορά τους ισχυρισμούς της ένωσης αερομεταφορέων ότι αρκετές εταιρείες παρείχαν επίγεια εξυπηρέτηση στον αερολιμένα του Τάλιν κατά το παρελθόν, η Επιτροπή σημειώνει ότι, σύμφωνα με τις πληροφορίες που υπέβαλε η Εσθονία, από το 1998 ο αριθμός των πτήσεων στον αερολιμένα του Τάλιν αυξήθηκε κατά περισσότερο από 50 % και ο αριθμός των επιβατών αυξήθηκε κατά 300 %, ενώ το μέγεθος του διαδρόμου και του χώρου διακίνησης αποσκευών παρέμεινε το ίδιο. Κατά συνέπεια, η διαθεσιμότητα χώρου έχει μεταβληθεί λόγω αυτής της αύξησης της κυκλοφορίας. Η ένωση αερομεταφορέων δεν διευκρινίζει τον τρόπο με τον οποίο θα ήταν δυνατή η παροχή υπηρεσιών διαδρόμου και διακίνησης αποσκευών από άλλη εταιρεία παροχής επίγειας εξυπηρέτησης υπό τις παρούσες συνθήκες.
            
         
               (16)
            
            
               Προκειμένου να υπερβληθούν οι προαναφερθέντες περιορισμοί χώρου, οι εσθονικές αρχές υπέβαλαν λεπτομερές σχέδιο για επέκταση των υποδομών ώστε να καταστεί δυνατή η είσοδος δεύτερου παρόχου υπηρεσιών διακίνησης αποσκευών και παρόχου υπηρεσιών διαδρόμου και να επιτευχθεί συμμόρφωση με τον απαιτούμενο από την οδηγία βαθμό ανοίγματος της αγοράς. Η λήξη της παρέκκλισης το 2021 θα συμπέσει με την προβλεπόμενη ολοκλήρωση της περιόδου κατασκευής, με την οποία θα καταστεί δυνατό το άνοιγμα της αγοράς.
            
         
               (17)
            
            
               Η Επιτροπή επισημαίνει σχετικά ότι τα τρία σχέδια που πρόκειται να υλοποιηθούν από τον αερολιμένα του Τάλιν θα συμβάλουν στο άνοιγμα της αγοράς επίγειας εξυπηρέτησης ως εξής:
               
                           —
                        
                        
                           Σχέδιο ανάπτυξης του ελεγχόμενου χώρου του αερολιμένα κατά την περίοδο 2016-2020: στον αερολιμένα του Τάλιν θα κατασκευαστεί πρόσθετος χώρος αποπαγοποίησης στα ανατολικά του διαδρόμου και θα επεκταθεί ο διάδρομος Α προς βορρά. Με τη λήξη του εν λόγω σχεδίου θα καταστεί δυνατή η είσοδος δεύτερης εταιρείας παροχής επίγειας εξυπηρέτησης στην αγορά, η οποία θα παρέχει υπηρεσίες αποπαγοποίησης και διαδρόμου.
                        
                     
                           —
                        
                        
                           Επέκταση της νότιας προβλήτας του τερματικού σταθμού επιβατών κατά την περίοδο 2016-2019: θα αυξηθεί η δυναμικότητα των μηχανών ακτινών Χ για τις εξερχόμενες αποσκευές και θα κατασκευαστούν πρόσθετα αποδυτήρια για το προσωπικό επίγειας εξυπηρέτησης, γεγονός που θα επιτρέψει την είσοδο δεύτερης εταιρείας παροχής επίγειας εξυπηρέτησης στην αγορά.
                        
                     
                           —
                        
                        
                           Κατασκευή του χώρου στάθμευσης (2017-2018): θα αυξηθεί ο χώρος στάθμευσης για τους υπαλλήλους της δεύτερης εταιρείας παροχής επίγειας εξυπηρέτησης.
                        
                     
         
               (18)
            
            
               Με βάση τα ανωτέρω και τα στοιχεία που έχει στη διάθεσή της, η Επιτροπή θεωρεί ότι οι εσθονικές αρχές απέδειξαν πως δεν είναι δυνατό να γίνει δεκτός δεύτερος πάροχος υπηρεσιών διακίνησης αποσκευών σε τρίτους επιπλέον της διεύθυνσης επίγειας εξυπηρέτησης του αερολιμένα μέχρι την ολοκλήρωση των σχεδίων κατασκευής που περιγράφονται ανωτέρω.
            
         
               (19)
            
            
               Έχει επίσης ληφθεί υπόψη το γεγονός ότι στον αερολιμένα του Τάλιν η αγορά είναι ανοικτή όσον αφορά όλες τις κατηγορίες επίγειας εξυπηρέτησης πλην της διακίνησης αποσκευών και των υπηρεσιών διαδρόμου, ότι οι περιορισμοί που προβλέπονται από τις παρεκκλίσεις εφαρμόζονται χωρίς διακρίσεις σε όλους τους (εν δυνάμει) παρόχους επίγειας εξυπηρέτησης, εκτός από τη διεύθυνση επίγειας εξυπηρέτησης του αερολιμένα, ότι έως σήμερα κανένας πάροχος επίγειας εξυπηρέτησης ούτε χρήστης του αερολιμένα δεν έχει υποβάλει αίτηση για να του επιτραπεί να ασκεί δραστηριότητες διακίνησης αποσκευών ή υπηρεσιών διαδρόμου στον αερολιμένα του Τάλιν.
            
         
               (20)
            
            
               Η παρέκκλιση του άρθρου 9 παράγραφος 1 στοιχείο β), η οποία προβλέπει την ανάθεση της παροχής υπηρεσιών σε έναν και μόνο πάροχο, δεν μπορεί να υπερβαίνει τα δύο έτη και μπορεί να παραταθεί για μία μόνο περίοδο που δεν υπερβαίνει τα δύο έτη. Σε αυτό το πλαίσιο έχει χορηγηθεί η εν λόγω παρέκκλιση από τις εσθονικές αρχές. Η ανανέωση κοινοποιήθηκε ταυτόχρονα με την κοινοποίηση της απόφασης παρέκκλισης και η Επιτροπή την εξέτασε στο πλαίσιο της τρέχουσας διαδικασίας και της παρούσας απόφασης.
            
         
               (21)
            
            
               Τέλος, ιδίως λόγω της τρέχουσας κατάσταση στον αερολιμένα του Τάλιν, των περιορισμών των εν λόγω παρεκκλίσεων ως προς το περιεχόμενο και το χρονικό πεδίο εφαρμογής τους και των μέτρων που έχουν ληφθεί για την υπέρβαση των υφιστάμενων περιορισμών, η Επιτροπή κρίνει ότι οι παρεκκλίσεις δεν παραβλάπτουν αδικαιολόγητα τους στόχους της οδηγίας, δεν προκαλούν στρεβλώσεις του ανταγωνισμού μεταξύ παρόχων επίγειας εξυπηρέτησης και/ή χρηστών αυτοεξυπηρέτησης στον αερολιμένα και δεν υπερβαίνουν τα αναγκαία, σύμφωνα με το άρθρο 9 παράγραφος 2 δεύτερο εδάφιο της οδηγίας.
            
         
               (22)
            
            
               Η παρούσα απόφαση δεν θίγει το άρθρο 102 της Συνθήκης για τη λειτουργία της Ευρωπαϊκής Ένωσης, σύμφωνα με το οποίο είναι ασυμβίβαστη με την εσωτερική αγορά και απαγορεύεται, κατά το μέτρο που δύναται να επηρεάσει το εμπόριο μεταξύ κρατών μελών, η καταχρηστική εκμετάλλευση από μία ή περισσότερες επιχειρήσεις της δεσπόζουσας θέσης τους εντός της εσωτερικής αγοράς ή σημαντικού τμήματός της.
            
         5.   ΣΥΜΠΕΡΑΣΜΑ
   
   
               (23)
            
            
               Συνεπώς, με βάση το αποτέλεσμα της εξέτασης που διενήργησε η Επιτροπή και τις διαβουλεύσεις με τη Δημοκρατία της Εσθονίας, θα πρέπει να εγκριθεί η απόφαση παρέκκλισης που έλαβε το εν λόγω κράτος μέλος, σύμφωνα με το άρθρο 9 παράγραφος 1 στοιχείο β) της οδηγίας, για τον αερολιμένα του Τάλιν, η οποία κοινοποιήθηκε στην Επιτροπή με μήνυμα ηλεκτρονικού ταχυδρομείου στις 14 Φεβρουαρίου 2017 και με επιστολή που παρελήφθη στις 7 Μαρτίου 2017.
            
         
               (24)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της συμβουλευτικής επιτροπής που αναφέρεται στο άρθρο 10 της οδηγίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται η απόφαση παρέκκλισης που έλαβε η Δημοκρατία της Εσθονίας, σύμφωνα με το άρθρο 9 παράγραφος 1 στοιχείο β) της οδηγίας 96/67/ΕΚ, για τον αερολιμένα του Τάλιν, η οποία κοινοποιήθηκε στην Επιτροπή με μήνυμα ηλεκτρονικού ταχυδρομείου στις 14 Φεβρουαρίου 2017 και με επιστολή που παρελήφθη στις 7 Μαρτίου 2017.
   Άρθρο 2
   Η παρούσα απόφαση απευθύνεται στη Δημοκρατία της Εσθονίας.
   
      Βρυξέλλες, 7 Ιουνίου 2017.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 272 της 25.10.1996, σ. 36.
   
      (2)  ΕΕ C 98 της 29.3.2017, σ. 3.
   
      (3)  Το άρθρο 6 παράγραφος 2 της οδηγίας έχει ως εξής: «Τα κράτη μέλη μπορούν να περιορίζουν τον αριθμό των παρεχόντων υπηρεσίες που επιτρέπεται να παρέχουν τις κάτωθι κατηγορίες υπηρεσιών εδάφους:
   
               —
            
            
               αποσκευές,
            
         
               —
            
            
               εργασίες στο διάδρομο,
            
         
               —
            
            
               εφοδιασμός σε καύσιμα και λάδια,
            
         
               —
            
            
               διακίνηση φορτίου και ταχυδρομείου μεταξύ του αεροσταθμού και του αεροσκάφους, τόσο κατά την άφιξη όσο και κατά την αναχώρηση ή τη διέλευση.
            
         Ωστόσο, τα κράτη μέλη δεν μπορούν να περιορίζουν τον αριθμό αυτό σε λιγότερο από δύο για κάθε κατηγορία υπηρεσιών».